Staçión de Zêna Cornigén

A staçión de Zêna Cornigén (ascì sôlo staçión de Cornigén, Stazione di Genova Cornigliano in italiàn) a l'é 'na staçión feroviària ch'a se trêuva in sciâ ferovîa Zêna-Vintimìggia. Avèrta a partî da-o 1929, a l'é a-o servìçio do comùn de Zêna, capolêugo da sò çitæ metropolitànn-a, pi-â delegaçión de Cornigén.

 Stöia 
sinistra|miniatura|250x250px|O cazaménto da vêgia staçión, scitoòu inta Ciàssa Batélli.
A prìmma staçión a êse costroîa into teritöio da modèrna delegaçión a l'êa 'n cazaménto picìn scitoòu a-o céntro do vêgio comùn de Cornigén, afaciòu in sce Ciàssa Batélli. Da sta costruçión chi, ancón in pê a-a giornâ d'ancheu, gh'êa 'na bèlla vìsta in sciô castéllo Ràggio, tànto ch'a l'é stæta rafigûa in sciâ covertìnn-a do quàrto nùmero da Doménega do Corê do 1926 inte l'òcaxón do traspòrto do còrpo de Margàita de Savöia da-a Bordighêa scìnn-a-a sò tónba, into pantheon de Rómma, nùmero 4 do 24 de zenâ do 1926, ilustraçión de l'Achille Beltrame dedicâ a-o pasàggio do còrpo de Margàita de Savöia inta staçión de Cornigén..

O prìmmo fabricâto o l'é stæto sostitoîo, a-i 15 de zenâ do 1929, da 'na nêuva fermâta scitoâ 357,70 mêtri ciù a ponénte, inte 'na poxiçión ch'a l'êa dónca a-a periferîa do quartê ma da-arénte a-a mænn-a e a vàrri stabiliménti avoxæ (tra i quæ gh'êa i "bàgni Castéllo Ràggio", dónde s'arivâva pe mêzo de 'n pasàggio a livéllo arénte a-a staçión, d'ancheu scentòu). Pöco dòppo, gh'é però stæto o stravolgiménto da fàccia do quartê, aprêuvo a-a realizaçión de 'n grànde inpiànto sciderùrgico e, inti ànni depoî a goæra, do stabiliménto "Oscar Sinigaglia" de l'Italsider ascì. Quéste gròsse indùstrie, costroîe in sce de tære sciughæ da-o mâ lóngo quéllo tòcco de rivêa, àn portòu a staçión a diventâ asæ inportànte pò-u gràn nùmero de pendolâri chi-â frequentâvan, óltre che pe l'inportànte aoménto da popolaçión de l'àrea rispètto a-i decénni prìmma.

Co-a sucescîva crîxi de l'industrîa sciderùrgica, a staçión l'à però pèrso bén bén de tràfego, vegnìndo colegâ sôlo da trêni regionâli òpû urbâni, scibén ch'a l'à ancón 'na çèrta inportànsa pò-u traspòrto pùblico into quartê e, sorviatùtto, pe-i colegaménti d'interscàngio tra a ferovîa e i traspòrti in sce stràdda ch'arîvan da l'Ariopòrto de Zêna-Séstri Ponénte. Defæti, tra e træ staçioìn d'interscàngio pe l'ariopòrto, ö sæ quélle de Cornigén, Sàn Pê d'Ænn-a e Ciàssa Prìnçipe, a l'é a ciù vixìnn-a a-a strutûa.‎

A partî da-o 2005 gh'é di progétti che, inte l'ànbito do grànde potençiaménto do gróppo feroviàrio de Zêna, doviéivan portâ a-o stramûo da staçión (co-o fabricâto viâgiatoî ch'o saiâ convertîo a-âtri ûzi) inte 'n nêuvo cazaménto scitoòu ciù a levànte, cangiàndo fòscia de nómme in "Cornigén Levànte", inte l'àrea da-arénte a unn-a de remìsse de l'AMT. Into 2020 l'é stæto emìsso o bàndo pi-â costruçión da nêuva staçión, pe'n còsto totâle de 800.000 éori. Segóndo o progètto atoâle, co-a fìn di travàggi into dexénbre do 2024 ghe saiâ dónca dôe staçioìn: quélla nêuva de Cornigén a se troviâ ciù ò mêno in corispondénsa da Stràdda de Sàn Zâne d'Àcri (750 mêtri ciù a levànte) méntre, apénn-a ciù a ponénte de quélla d'ancheu, a l'é prevìsta a nêuva staçión de Ariopòrto-Erxélli.

 Inpiànti 
A staçión de Cornigén a l'é atraversâ da dôe colìsse, in scê quæ s'avànsan âtretànte banchìnn-e. Gh'é 'n sotopasàggio ma mancân de pensilìnn-e. O fabricâto viâgiatoî, 'n béllo cazaménto de architetûa feroviàra de quélli ànni, o l'é spartîo in sce doî cién e o l'à 'na grànde scainâ depoî a l'intrã prinçipâle. A ògni mòddo, a-a giornâ d'ancheu o no l'é pi-â ciù pàrte dêuviòu, co-a bigeterîa a sportéllo ch'a l'é stæta serâ e, a despæto de quàrche travàggio de ristruturaçión into 2007, o no l'é inte de condiçioìn goæi bónn-e.

Segóndo a clascìfica de RFI a staçión de Cornigén a l'é 'na staçión de categorîa "d'argénto".
 Moviménto 
A staçión de Zêna Cornigén a l'é servîa da-i colegaménti regionâli de Trenitalia inte l'ànbito do sò contràtto de servìçio co-a Región Ligùria, sorviatùtto lighæ a-o servìçio feroviàrio urbâno de Zêna.

 Servìççi 
A staçión a dispónn-e de:
  Bigeterîa ötomàtica
  Sâla d'atéiza
  Parchézzo
  Pónto pi-â recàrega di mézzi elétrichi

 Interscàngi 
Da-arénte a-a staçión gh'é e dôe fermâte de coriêre de "Sâvio/Cornigén" (Savio/Cornigliano FS) e de "Cornigén 4/Staçión" (Cornigliano 4/Stazione FS). Pe de ciù, gh'é di colegaménti sùb-urbâni che, pasàndo pe Cornigén, vàn inta valàdda do Stùra e inte l'âta valàdda d'Òrba.
  Coriêre AMT do traspòrto pùblico locâle da çitæ metropolitànn-a de Zêna (lìnie 1, 3, 6, N2).
  Coriêre AMT do traspòrto pùblico sùb-urbâno.
  Tascì.

 Galerîa d'inmàgine 

 Nòtte 

 Âtri progètti 

Cornigén